Document ID: 32008R1252

ΚΑΝΟΝΙΣΜΌΣ (ΕΚ) αριθ. 1252/2008 ΤΗΣ ΕΠΙΤΡΟΠΉΣ
της 12ης Δεκεμβρίου 2008
για παρέκκλιση από τον κανονισμό (ΕΚ) αριθ. 1251/2008 και για αναστολή της εισαγωγής στην Κοινότητα παρτίδων ορισμένων ζώων υδατοκαλλιέργειας από τη Μαλαισία
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2006/88/ΕΚ του Συμβουλίου, της 24ης Οκτωβρίου 2006, σχετικά με τις απαιτήσεις υγειονομικού ελέγχου για τα ζώα υδατοκαλλιέργειας και τα προϊόντα τους και σχετικά με την πρόληψη και την καταπολέμηση ορισμένων ασθενειών των υδρόβιων ζώων (1), και ιδίως το άρθρο 25 στοιχείο α),
Εκτιμώντας τα ακόλουθα:
(1)
Η οδηγία 2006/88/ΕΚ ορίζει τις υγειονομικές απαιτήσεις που πρέπει να εφαρμόζονται για την κυκλοφορία στην αγορά, την εισαγωγή και τη διαμετακόμιση μέσω της Κοινότητας ζώων υδατοκαλλιέργειας και των προϊόντων τους. Η εν λόγω οδηγία προβλέπει ότι τα κράτη μέλη εξασφαλίζουν ότι ζώα υδατοκαλλιέργειας και προϊόντα αυτών εισάγονται στην Κοινότητα μόνον από τρίτες χώρες ή τμήματα τρίτων χωρών που περιλαμβάνονται σε κατάλογο ο οποίος καταρτίζεται σύμφωνα με τις διατάξεις της.
(2)
Με την απόφαση 2003/858/ΕΚ της Επιτροπής, της 21ης Νοεμβρίου 2003, σχετικά με τον καθορισμό των όρων υγειονομικού ελέγχου και των απαιτήσεων πιστοποίησης για τις εισαγωγές ζώντων ψαριών, των αυγών και των γαμετών τους που προορίζονται για καλλιέργεια και ζώντων ψαριών υδατοκαλλιέργειας και των προϊόντων τους που προορίζονται για ανθρώπινη κατανάλωση (2), καταρτίζεται κατάλογος των εδαφών από τα οποία επιτρέπεται να εισαχθούν στην Κοινότητα ορισμένα είδη ζώντων ψαριών, τα αυγά και οι γαμέτες τους.
(3)
Στην απόφαση 2006/656/ΕΚ της Επιτροπής, της 20ής Σεπτεμβρίου 2006, για τον καθορισμό των όρων υγειονομικού ελέγχου και των απαιτήσεων πιστοποίησης για τις εισαγωγές ψαριών για διακόσμηση (3), καταρτίζεται κατάλογος των εδαφών από τα οποία επιτρέπονται οι εισαγωγές ορισμένων διακοσμητικών ψαριών στην Κοινότητα.
(4)
Τα αποτελέσματα κοινοτικής επιθεώρησης στη Μαλαισία αποκάλυψαν σοβαρές ελλείψεις σε όλη την αλυσίδα παραγωγής ψαριών υδατοκαλλιέργειας και διακοσμητικών ψαριών. Τέτοιες ελλείψεις είναι ικανές να οδηγήσουν σε εξάπλωση ασθενειών, παρουσιάζοντας, επομένως, σοβαρή απειλή για την υγεία των ζώων στη Κοινότητα.
(5)
Ως συνέπεια αυτών των ελλείψεων, η απόφαση 2008/641/ΕΚ της Επιτροπής για την παρέκκλιση από τις αποφάσεις 2003/858/ΕΚ και 2006/656/ΕΚ και την αναστολή εισαγωγών στην Κοινότητα από τη Μαλαισία παρτίδων ορισμένων ζώντων ψαριών και ορισμένων προϊόντων υδατοκαλλιέργειας (4), ανέστειλε τις εισαγωγές από τη Μαλαισία ζώντων ψαριών που ανήκουν στην οικογένεια Cyprinidae, των αυγών και των γαμετών τους που προορίζονται για καλλιέργεια και ζώντων ψαριών υδατοκαλλιέργειας αυτής της οικογένειας, των αυγών και των γαμετών τους που προορίζονται για εμπλουτισμό εγκαταστάσεων ψυχαγωγικής αλιείας, καθώς και ορισμένων διακοσμητικών ψαριών της ίδιας οικογένειας.
(6)
Ο κανονισμός (ΕΚ) αριθ. 1251/2008 της 12ης Δεκεμβρίου 2008 για την εφαρμογή της οδηγίας 2006/88/ΕΚ του Συμβουλίου όσον αφορά τους όρους και τις απαιτήσεις πιστοποίησης για την κυκλοφορία στην αγορά και την εισαγωγή στην Κοινότητα ζώων υδατοκαλλιέργειας και προϊόντων τους και για την κατάρτιση καταλόγου ειδών-φορέων (5), καταργεί τις αποφάσεις 2003/858/ΕΚ και 2006/656/ΕΚ, με ισχύ από την 1η Ιανουαρίου 2009.
(7)
Στο παράρτημα ΙΙΙ του εν λόγω κανονισμού καταρτίζεται κατάλογος τρίτων χωρών, εδαφών, ζωνών ή διαμερισμάτων από τα οποία επιτρέπονται οι εισαγωγές ζώων υδατοκαλλιέργειας που προορίζονται για καλλιέργεια, εγκαταστάσεις ψυχαγωγικής αλιείας και ανοιχτές διακοσμητικές εγκαταστάσεις και διακοσμητικών ψαριών που είναι ευπαθή σε μία ή περισσότερες ασθένειες που αναφέρονται στο μέρος ΙΙ του παραρτήματος IV της οδηγίας 2006/88/ΕΚ και προορίζονται για κλειστές διακοσμητικές εγκαταστάσεις.
(8)
Η Μαλαισία περιλαμβάνεται σε αυτόν τον κατάλογο ως τρίτη χώρα από την οποία επιτρέπονται οι εισαγωγές στην Κοινότητα για ψάρια της οικογένειας Cyprinidae και για είδη ψαριών που είναι ευπαθή στο επιζωοτικό ελκογόνο σύνδρομο σύμφωνα με το μέρος ΙΙ του παραρτήματος IV της οδηγίας 2006/88/ΕΚ και προορίζονται για κλειστές διακοσμητικές εγκαταστάσεις. Ο κανονισμός (ΕΚ) αριθ. 1251/2008 εφαρμόζεται από την 1η Ιανουαρίου 2009.
(9)
Οι περιστάσεις που οδήγησαν στην έκδοση της απόφασης 2008/641/ΕΚ εξακολουθούν να υφίστανται. Επομένως, με τον παρόντα κανονισμό είναι σκόπιμη η παρέκκλιση από τις αντίστοιχες διατάξεις όσον αφορά τη Μαλαισία οι οποίες ορίζονται στο παράρτημα ΙΙΙ του κανονισμού (ΕΚ) αριθ. 1251/2008. Για λόγους σαφήνειας και συνοχής της κοινοτικής νομοθεσίας, η απόφαση 2008/641/ΕΚ πρέπει να καταργηθεί και να αντικατασταθεί από τον παρόντα κανονισμό.
(10)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Κατά παρέκκλιση από το άρθρο 10 παράγραφος 1 και το άρθρο 11 παράγραφος 1 του κανονισμού (ΕΚ) αριθ. 1251/2008, τα κράτη μέλη αναστέλλουν τις εισαγωγές στα εδάφη τους από τη Μαλαισία των ακόλουθων παρτίδων ψαριών που ανήκουν στην οικογένεια Cyprinidae, των αυγών και των γαμετών τους:
α)
παρτίδες ζώντων ψαριών υδατοκαλλιέργειας που προορίζονται για καλλιέργεια, εμπλουτισμό εγκαταστάσεων ψυχαγωγικής αλιείας, και για ανοιχτές διακοσμητικές εγκαταστάσεις και
β)
σε περίπτωση παρτίδων διακοσμητικών ψαριών που προορίζονται για κλειστές διακοσμητικές εγκαταστάσεις, μόνο τα είδη Carassius auratus, Ctenopharyngodon idellus, Cyprinus carpio, Hypophthalmichthys molitrix, Aristichthys nobilis, Carassius carassius και Tinca tinca της οικογένειας Cyprinidae.
Άρθρο 2
Όλες οι δαπάνες που πραγματοποιούνται λόγω της εφαρμογής του παρόντος κανονισμού βαρύνουν τον παραλήπτη ή τον πράκτορά του.
Άρθρο 3
Καταργείται η απόφαση 2008/641/ΕΚ με ισχύ από την 1η Ιανουαρίου 2009.
Άρθρο 4
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιανουαρίου 2009.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 12 Δεκεμβρίου 2008.

Labels: 0
3
6
18
15